Eugenius episcopus, servus servorum Dei, dilectis filiis Garnerio, abbati ecclesiæ Sanctæ-Mariæ de Deiloco ejusque fratribus, tam presentibus quam futuris canonicam vitam professis, in perpetuum. Religiosis desideriis dignum est facilem præbere consensum ut fidelis devotio celerem sortiatur effectum. Eapropter, dilecti in Domino filii, vestris justis postulationibus clementer annuimus, et præfatam Sanctæ-Mariæ ecclesiam, in qua divino vacatis obsequio, sub beati Petri et nostra protectione suscipimus, et presentis scripti privilegio communimus; statuentes ut ordo canonicus qui secundum beati Augustini regulam in vestra ecclesia noscitur institutus, perpetuis futuris temporibus ibidem inviolabiliter conservetur; præterea quascumque possessiones, quæcumque bona eadem ecclesia in presentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, prestante Domino, poterit adipisci, firma vobis, vestrisque successoribus et illibata permaneant. In quibus hæc specialiter duximus annotanda: locum videlicet ipsum in quo eadem ecclesia sita est; locum qui dicitur Fossa-Mauri, cum omnibus eorum pertinentiis; locum qui dicitur Mersiacus, cum territorio quod vocatur Toriacum; locum qui dicitur Malus-Repastus; locum qui vocatur Villapedis; locum qui dicitur Aurea-Vallis, cum omnibus eorum pertinentiis; molendinum de Fricambault; molendinum de Salva-Manu; molendinum quod domina Helia de Villa-Mauri dedit ecclesiæ vestræ, cum omnibus eorum pertinentiis; usuarium quoque quod illustris memoriæ Ludovicus, Francorum rex, in suo nemore, juxta quod eadem ecclesia sita est, vobis donavit; et quod Henricus, bonæ memoriæ, Senonensis archiepiscopus similiter donavit in suo ut, videlicet, ad omnes necessarios vestros usus inde accipiatis, animalia vestra pascatis. Sane laborum vestrorum quos propriis manibus aut sumptibus colitis, sive de nutrimentis vestrorum animalium, nullus a vobis decimas exigere præsumat. Prohibemus etiam ut nulli fratrum vestrorum liceat, post factam professionem, absque abbatis et fratrum licentia, de claustro discedere; discedentem vero, absque commendatiis litteris, nullus audeat retinere. Decrevimus ergo ut nulli omnino hominum liceat præfatam ecclesiam temere perturbare, etc., ut supra, page 327. Ego EUGENIUS, catholicæ ecclesiæ episcopus, S. (Suivent les signatures des cardinaux.) Datum Altissiodori, per manum Guydonis sanctæ Romanæ ecclesiæ diaconi cardinalis et cancellarii, V iduum augusti, indictione X, Incarnationis Dominicæ anno Mº Cº XLº VIIº; pontificatus vero domini Eugenii III, papæ, anno III.